ी ओर अनायास चली गयी । कुँवर उठकर दृढ़ता से मंच की ओर चला आ रहा था । कापालिक की दृष्टि भी तत्काल दयाल सिंह पर पड़ी यह अद्भुत तेजस्वी प्राणी कौन है देवी ? ' उत्सुक कापालिक ने कहकर सोचा- ऐसे देवदूत की नरबलि यदि उसे प्राप्त हो जाए तो समस्त जीवन ही धन्य हो जाये ! ' मैं स्वयं विस्मित हूँ कापालिक ! ' भुवनमोहिनी ने कहा- हमारे शंखाग्राम में ऐसा पुरूष - सौंदर्य ! ... यह तो कोई देव - पुरुष प्रतीत होता है कापालिक ! ' तब तक कुँवर मंच पर उपस्थित हो चुका था । उसने शीश नवाकर कापालिक को प्रणाम किया । तत्पश्चात् भुवनमोहिनी की वंदना कर उससे विनती की ' मैं कुँवर दयाल आपके श्रीचरणों में नमन करके कुछ निवेदन करना चाहता हूँ देवि ! आज्ञा हो तो निवेदित करूँ ... ? ' मुग्ध नेत्रों से कुँवर को निहारती भुवनमोहिनी ने हाथ उठाकर आज्ञा दी ' अवश्य ! अवश्य कहो कुँवर ! शंखाग्राम की स्वामिनी भुवनमोहिनी आज इस समारोह में तुम्हारा अभिनंदन करती है । हमारे अंचल में तुम्हारा स्वागत है । तुम्हारी देह - यष्टि एवं मुखाकृति देवताओं के सदृश है । तुम्हारे मुखमण्डल पर अपरिमित तेज की आभा है । तुम्हें अनायास देख कर ऐसा प्रतीत हुआ मानो गंधर्वो के राजकुँवर ही स्वयं हमारे महोत्सव में पधारे हैं । तुम्हें अपने मध्य उपस्थित पाकर मेरा हृदय प्रफुल्लित है ... कहो , तुम कौन हो और क्या कहना चाहते हो ? " कुँवर ने विनीत भाव से कर जोड़ते हुए कहा- मैं देवि कामायोगिनी का शिष्य और एक तुच्छ जिज्ञासु हूँ देवी ! उन्होंने कृपापूर्वक अपने षट्चक्र - नृत्य की मेरी साधना सम्पन्न कराने के उपरांत शेष शिक्षण हेतु , आपके शिष्यत्व में उपस्थित होने की प्रेरणा दी है ... मुझपर यदि आप प्रसन्न हैं ... तो मुझे अपनी शरण में लेने की कृपा कर मेरी अभिलाषा पूर्ण करें 